钦定古今图书集成/理学汇编/学行典/第291卷 > 册府元龟 > 《从祖叔权幼权序》夏侯湛
## 钦定古今图书集成/理学汇编/学行典/第291卷 > 册府元龟 > 《从祖叔权幼权序》夏侯湛

称，字叔权。自孺子而好合聚，童儿为之渠帅，戏必为
军旅战陈之事，有违者，辄严以鞭捶，众莫敢逆。渊阴
奇之，使读《项羽传》及《兵书》，不肯曰：“能则自为耳，安能
学人？”年十六，渊与之田，见奔虎，称驱马逐之，禁之不
可，一箭而倒。名闻太祖。太祖把其手，喜曰：“我得汝矣。”
与文帝为布衣之交，每䜩会，气陵一坐，辩士不能屈。
世之高明者多从之游。年十八卒。弟荣，字幼权，幼聪
慧，七岁能属文，诵书日千言，经目辄识之。文帝闻而
请焉。宾客百馀人，人一奏刺，悉书其乡邑名氏，世所
谓《爵里刺》也。客示之，一寓目，使之遍谈，不谬一人。帝
深奇之。汉中之败，荣年十三，左右提之走，不肯，曰：“君
亲在难，焉所逃死！”乃奋剑而战，遂没阵。